সম্প্রতি পুণেতে অনুষ্ঠিত জুনিয়র ন্যাশনাল ও সাব জুনিয়ার ন্যাশনাল গেমসে একের পর এক রেকর্ড গড়েছেন সুন্দরবনের সাঁতারুরা। মঙ্গলবার দক্ষিণ ২৪ পরগনার তালদি সুইমিং সেন্টারে তাঁদের সম্বর্ধনা দেওয়া হয় ক্লাবের তরফ থেকে।  শুধুমাত্র সাঁতারই নয়, এখানকার ছেলেমেয়েরা জুনিয়র ন্যাশনাল গেমসে বাংলা ওয়াটার পোলো দলের হয়েও প্রতিনিধিত্ব করে দলকে সেরার আসনে বসিয়েছেন।
কিন্তু যেখানে তাঁরা নিয়মিত অনুশীলন করেন, তার অবস্থা দেখে সত্যিই চমকে উঠতে হয়। তালদি সুইমিং সেন্টারের জলাধারটির অবস্থা বর্তমানে খুবই শোচনীয়। সামান্য অংশের পাড় বাধানো। পুকুরের চারপাশে নোংরা আবর্জনায় ভরতি। পাড় ভেঙে পুকুরে ওঠা নামার রাস্তারও বেহাল দশা। ক্লাবের একটি ঘরের অবস্থা আশঙ্কাজনক। সাঁতারুদের বা অভিভাবকদের বসার জন্য কোনও ব্যবস্থা নেই, নেই শৌচাগারও। সর্বোপরি পুলের চারপাশে অস্বাস্থ্যকর পরিবেশ, নোংরা আবর্জনায় ভরপুর। বর্ষায় সেই নোংরা জল পুকুরে এসে পড়ে। সাঁতার কেন্দ্রে আসার জন্য কোনও বাধানো রাস্তাও নেই। সম্পূর্ণ জায়গাটিই জলকাদায় পরিপূর্ণ। এই অস্বাস্থ্যকর পরিবেশে প্র্যাকটিস করার ফলে বহু সাঁতারুরই চর্মরোগ-সহ বিভিন্ন অসুখ দেখা দিচ্ছে।  

এই বিষয়ে অন্যান্য খবর

পৃথিবীর চোখধাঁধানো ১০টি সুইমিং পুল, যেখানে অন্তত একবার যেতে ইচ্ছে করবেই
ভাল সাঁতার জানেন? তবে এই ৭টি পেশায় কেরিয়ার গড়তে পারেন

প্রসঙ্গত, ২০১৭ সালে পুণেতে জুনিয়র ন্যাশনাল গেমস প্রতিযোগিতায় অংশগ্রহণ করেছিলেন তালদি সুইমিং সেন্টারের ছাত্র স্বদেশ মণ্ডল। ছ’টি ইভেন্টের মধ্যে চারটিতেই জাতীয় রেকর্ড গড়েছেন তিনি। মোট পাঁচটি ইভেন্টে সোনা জিতেছেন স্বদেশ। অন্যটিতে ব্রোঞ্জ। এই সুইমিং সেন্টারের আর এক কৃতি সাহিল লস্কর ছ’টি ইভেন্টের মধ্যে সাব জুনিয়ার বিভাগে একটিতে জাতীয় রেকর্ড-সহ তিনটি সোনা, দু’টি রুপো ও একটি ব্রোঞ্জ জিতেছেন। অন্যদিকে, ক্লাবের মহিলাব্রিগেড বাংলা ওয়াটার পোলো দলের হয়ে অংশগ্রহণ করে দুর্দান্ত সাফল্য পেয়েছে। কর্ণাটকের মতো দলকে পরাস্ত করে বাংলাকে চ্যাম্পিয়ন করেছেন এই দলের সদস্য অনুশ্রি দাস, তমালি নস্কর, প্রতিমা নস্কর, জাস্মিন, পারভিনরা। পিছিয়ে নেই ওয়াটার পোলো পুরুষ বিভাগও। দীপঙ্কর সর্দার, মক্তিজুল মোল্লারা বাংলা দলে অংশগ্রহণ করে বাংলা পুরুষ ওয়াটার পোলো দলকেও চ্যাম্পিয়ন করেছেন। 
এত সবের পরেও এই সুইমিং সেন্টারের দিকে নজর নেই রাজ্য সরকারের। ক্লাব সদস্যদের দাবি, এই সাঁতার কেন্দ্রের পরিকাঠামোগত উন্নয়নের দিকে যদি সাহায্যের হাত বাড়ায় সরকার, তবে ভবিষ্যতে বহু প্রতিভাবান সাঁতারু এখান থেকে উঠে আসবে। সাঁতার কেন্দ্রের সভাপতি বন্ধন ঘটক জানান, ‘‘আমাদের মুখ্যমন্ত্রী সব সময়ে বলেন, বাংলা এবার জগৎ সভায় শ্রেষ্ঠ আসন নেবে। মুখ্যমন্ত্রীর সেই স্বপ্নকে তালদি সুইমিং সেন্টারের ছেলেমেয়েরা বাস্তব রূপ দিয়েছে। কিন্তু যে বেহাল পরিস্থিতির মধ্যে ওরা সাঁতার শেখে, তা সত্যিই কষ্টকর। সরকার যদি এই সমস্যার সমাধান করে, তাহলে ভবিষ্যতে ওরা আরও ভাল ফল করবে”।